tartuNLP/wikipedia-smugri-20251201 huggingface dataset:
Muroleen työväentalo

Muroleen työväentalo oli Ruoveden kunnan Muroleen kylässä sijainnut työväentalo. 
Historiaa.
Muroleen työväenyhdistys perustettiin vuonna 1899 tai 1900. Perustamisjankohdasta ei ole täyttä varmuutta, mutta yhdistys vietti 35-vuotisjuhliaan vuonna 1935. Yhdistys toimi alkuun nimellä Ruoveden työväenyhdistys, sillä se oli Ruoveden ensimmäinen työväenyhdistys. Yhdistykseen liittyi etenkin Eklöfin sahan työmiehiä. Vuonna 1901 yhdistyksen jäsenluku oli jo yli sata. Alkuvuosina yhdistys sai hankittua myös toimitalon: se siirsi vanhan hirsirakennuksen vuokraamalleen tontille kylän keskelle. Lähes kaikki yhdistyksen jäsenet joutuivat takaamaan lainaa omissa nimissään, että varat saatiin kerättyä. Sosialidemokraattiseen puolueeseen yhdistys liittyi vuonna 1904.
Sisällissodan aikaan talo oli takavarikossa ja kaikki yhdistyksen asiakirjat siihen asti katosivat. Talo saatiin takaisin maaliskuussa 1919. Jäsenmäärä 1930-luvun puolivälissä oli noin 40. Sotien jälkeen yhdistys liittyi SKDL:n organisaatioon. Talon vaiheista 1940-luvun loppupuolen jälkeen ei ole tietoa.
Toimintaa työväentalolla.
Jo ennen vuotta 1905 talolla toimi lukutupa, 30-niteinen kirjasto, torvisoittokunta, puhujaseura ja käsityökerho. Kesäisin taloa vuokrattiin usein tamperelaisille. Yhdistyksen alaosastoina toimi pienviljelijäseura sekä voimistelu- ja urheiluseura. Ohjelmallisia ja näytelmäiltamia järjestettiin melko paljon; opintokerhojen järjestämistä sen sijaan hankaloitti talon sijainti: yhdistyksen jäsenet asuivat 4–5 kilometrin päässä talolta.
Melodi Grand Prix 1972

Melodi Grand Prix 1972 oli Norjassa järjestetty laulukilpailu, jossa valittiin Norjan edustaja vuoden 1972 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 175 kappaletta. Niistä raati, johon kuuluivat Sigurd Jansen, Benny Borg ja Terje Rypdal valitsi viisi finaaliin. Finaali pidettiin 19. helmikuuta Norjan yleisradioyhtiö NRK:n studiossa Oslossa. Finaalissa jokainen kappale esitettiin kahdesti, pienen ja suuren orkesterin säestyksellä ja eri esittäjien esittämänä. Voittajan valitsi 14-henkinen maallikkoraati, jonka jäsenistä kukin antoi jokaiselle kappaleella arvosanan välillä 1-5. Kilpailun voitti kappale "Småting", jonka karsinnassa esittivät Hanne Krogh ja duo Grethe Kausland &amp; Benny Borg. Heistä Grethe Kausland &amp; Benny Borg valittiin kappaleen esittäjiksi kansainväliseen Eurovision laulukilpailuun.
Södertäljen mafia

Södertäljen mafia, joka tunnetaan myös nimellä Syyrian Mafia, on assyrialais-syyrialainen/aramealainen rikollisjärjestö. Järjestön kotipaikka on Ruotsin Södertäljessä. Toiminta perustuu perheeseen, sukulaisuuteen ja yhteiseen alkuperään. Järjestöä ei johda yksittäinen henkilö tai tietty perhe. Järjestön toiminta perustuu yhteistyöhön ja palvelujen vaihtamiseen perheiden sisällä ja välillä. 
Syyskuussa 2014 Tukholman Svean hovioikeus vahvisti Södertäljessä rikollisjärjestön olemassaolon, jolla on laaja valtarakenne ja jolla on vaikutuksia politiikkaan ja hyvinvointiyhteiskuntaan. Ruotsin poliisin lokakuussa 2019 antamien tietojen mukaan organisaatio kasvaa edelleen ja saa lisää valtaa.
Melodi Grand Prix 1971

Melodi Grand Prix 1971 oli Norjassa järjestetty laulukilpailu, jossa valittiin Norjan edustaja vuoden 1971 Eurovision laulukilpailuun. Koska Norja ei osallistunut Eurovision laulukilpailuun vuonna 1970, kilpailu pidettiin nyt vuoden tauon jälkeen. Kilpailu pidettiin kutsukilpailun ja avoimen sävellyskilpailun yhdistelmänä. Kuusi norjalaissäveltäjää kutsuttiin säveltämään kappale kilpailuun, minkä lisäksi avoimeen kilpailuun lähetettiin 196 kappaletta, joista raati, johon kuuluivat Karin Krog, Kjell Halvorsen, Finn Eriksen ja Rolv Wesenlund, valitsi kuusi finaaliin. Finaali pidettiin 20. helmikuuta Norjan yleisradioyhtiö NRK:n studiossa Oslossa. Voittajan valitsi 14-henkinen maallikkoraati, jonka jäsenistä kukin antoi jokaiselle kappaleelle arvosanan välillä 1-5. Kilpailun voitti Hanne Krogh kappaleella "Lykken er".
Johannes Valentinus Andreae

Johannes Valentinus Andreae (tai Johann Valentin, Andreæ) (17. elokuuta 1586 Herrenberg, Württembergin herttuakunta – 27. kesäkuuta 1654) oli saksalainen luterilainen teologi ja satiirinen kirjailija. Andreaen satiirinen teos "Chymische Hochzeit Christiani Rosenkreuz 1459" synnytti ruusuristiläisyyden myytin.
Elämä ja ura.
Andreaesta tuli Calwin superintendentti vuonna 1620 ja myöhemmin hovisaarnaaja ja konsistorineuvos Stuttgartissa. Andreae oli aikansa merkittävimpiä luterilaisia kirkonmiehiä, tunnettu kasvattaja ja saarnaaja, ja hänellä oli suuri vaikutus kolmikymmenvuotisen sodan runteleman luterilaisen kirkollisen elämän palauttamiseen. 
Andreae vastusti ankarasti 1600-luvun uutta skolastiikkaa, joka hänen mielestään jätti huomiotta käytännön kristillisen elämän ja asetti pääpainon dogmaattisiin määritelmiin. Useissa kirjoituksissaan hän analysoi aikansa uskonnollisia ja moraalisia epäkohtia satiirin ja allegorian keinoin. Hän hyökkäsi komediassaan "Turbo" ja satiirisissa dialogeissa "Menippus" (1618) aikakauden ylpeilevää puhdasoppisuutta vastaan. Teoksissa "Herculis christiani luctus" ja "Reipublicæ christianopolitanæ descriptio" (1619) hän hahmotteli kristillisen ihannevaltion ääriviivat. 
Oman tunnustuksensa mukaan Andreae laati vuonna 1602 tai 1603 teoksen "Chymische Hochzeit Christiani Rosenkreuz 1459", joka ilmestyi vuonna 1616. Teosta Andreae kutsui myöhemmin nuoruuden kirjalliseksi pelleilyksi, jolla hän tahtoi pilkata ajan okkulttisiin ihmeisiin kohdistunutta villitystä. Ruusuristiläinen traktaatti "Fama Fraternitatis Rosae Crucis" (1615) on epäilemättä Andreaen tai ainakin jonkun hänen työtoverinsa myöhempi teos. Traktaattien fantastinen esitystapa on lainattu ritari- ja matkaromaaneista. Ruusuristi-symboli valittiin "veljeskunnan" symboliksi, koska se esiintyy Andreaen suvun vaakunassa ja on myös muinainen alkemistinen symboli. Andreaen ruusuristiläiset kirjoitukset olivat satiiria, mutta ne otettiin vastaan vakavasti ja ne levisivät Euroopassa laajalti herättäen valtavaa kiinnostusta. Myöhemmin Andreae luopui avoimesti ruusuristiläisyydestä ja viittasi siihen usein naurettavana typeryytenä.
Melodi Grand Prix 1969

Melodi Grand Prix 1969 oli Norjassa järjestetty laulukilpailu, jossa valittiin Norjan edustaja vuoden 1969 Eurovision laulukilpailuun. Kilpailuun kutsuttiin kaikki aiemmat Melodi Grand Prix'n voittokappaleiden säveltäjät, joista viisi lähti mukaan kilpailuun. Lisäksi pidettiin avoin sävellyskilpailu, johon lähetettiin 418 kappaletta. Niistä raati, johon kuuluivat Carsten Klouman, Terje Rypdal ja Egil Kapstad, valitsi viisi kilpailun finaaliin.
Finaali pidettiin 1. maaliskuuta Norjan yleisradioyhtiö NRK:n studiossa Oslossa. Voittajan valitsivat kymmenen ympäri Norjaa kokoontunutta alueraatia. Raadeista jokaiseen kuului viisi jäsentä, joista kukin antoi yhden äänen omalle suosikilleen. Kilpailun voitti Kirsti Sparboe kappaleella "Oj, oj, oj, så glad jeg skal bli".
Erik De Vlaeminck

Erik De Vlaeminck (23. maaliskuuta 1945 Eeklo, Itä-Flanderi, Belgia − 4. joulukuuta 2015 Wilskerke, Länsi-Flanderi, Belgia) oli belgialainen kilpapyöräilijä, joka voitti cyclocrossin maailmanmestaruuden ennätykselliset seitsemän kertaa (vuosina 1966, 1968, 1969, 1970, 1971, 1972 ja 1973). Hän voitti myös cyclocrossin Belgian-mestaruuden neljästi (vuosina 1967, 1969, 1971 ja 1972). Maantiepyöräilyssä hän voitti yhden etapin Ranskan ympäriajossa vuonna 1968. Lisäksi hän voitti Belgian ympäriajon vuonna 1969 ja Pariisi–Luxemburg-etappiajon vuonna 1970. 
Erik De Vlaeminck ei jäänyt uransa aikana kiinni kielletyistä aineista, vaikka hänen tiedettiin olleen hoidossa amfetamiiniriippuvuuden vuoksi.
Myös De Vlaeminckin veli Roger De Vlaeminck oli urallaan menestyksekäs kilpapyöräilijä. Erik De Vlaeminckin poika Geert kuoli 26-vuotiaana sydänkohtaukseen kesken cyclocross-kilpailun.
Erik De Vlaeminck sairasti elämänsä loppuvaiheissa Parkinsonin tautia ja Alzheimerin tautia.
Chapada dos Parecis

Chapada dos Parecis (myös Serra dos Parecis) on laaja ylätasanko "(chapada)" Rondônian ja Mato Grosson osavaltiossa Keski-Brasilian länsiosassa. Se on osa laajempaa Brasilian ylänköä ja ulottuu 800 kilometrin pituisena Rondônian trooppisista sademetsistä Bolivian rajan tuntumasta Mato Grossoon lähelle Diamantinon kaupunkia. Sen itäpuolella levittäytyy Mato Grosson ylänkö.
Ylätasanko kohoaa kaakossa yli 700 metrin korkeuteen ja viettää loivasti kohti luodetta. Paraguayjoen alkulähteet ovat sen etelärinteillä, ja Amazonin sivujoet Juruena ja Guaporé saavat alkunsa sen pohjois- ja länsireunalta.
Anne-Lise Bakken

Anne-Lise Bakken (s. 30. maaliskuuta 1952 Oslo) on norjalainen työväenpuolueen poliitikko. Hän istui suurkäräjillä vuosina 1977–1989 sekä toimi Norjan kuluttaja- ja hallintoministerinä 1986–1988.
Einfrid Halvorsen

Einfrid Halvorsen (s. 13. lokakuuta 1937 Skien) on norjalainen työväenpuolueen poliitikko. Hän toimi Norjan kuluttaja- ja hallintoministerinä 1988–1989. Vuosina 1983–1986 hän oli Skienin pormestari.
Halvorsen

Halvorsen on muun muassa seuraavien henkilöiden sukunimi:
Illy (Ardennes)

Illy on kunta Pohjois-Ranskassa Ardennesin departementissa Grand Estin alueella. Se sijaitsee noin viisi kilometriä Sedanin kaupungista pohjoiseen.
Keskustan eteläpuolella on kukkula "Calvaire d’Illy". Sieltä on näkymä kylään ja sitä ympäröivälle tasangolle. Vuonna 1870 Saksan–Ranskan sodan ratkaiseva Sedanin taistelu käytiin täällä. 1. syyskuuta ranskalaisten kenraali Margueritte kokosi ratsuväkidivisioonansa odottamaan saksalaisten jalkaväen hyökkäystä. Kenraali Margueritte sai surmansa taistelussa melkein välittömästi. Taistelu päättyi ranskalaisten häviöön ja antautumiseen.
Keskustan pohjoispuolella sijaitsevassa Ollyn kylässä on vuonna 1830 rakennettu linna "Château d'Olly". Linna on yksityisomistuksessa.
Erkko Virkkunen

Erkko Eljas Virkkunen (17. joulukuuta 1924 Helsinki – 15. kesäkuuta 1986) oli suomalainen arkkitehti. 
Erkko Virkkusen vanhemmat olivat Helge Virkkunen ja Toini Riihimäki. Hän pääsi ylioppilaaksi Helsingin suomalaisesta normaalilyseosta 1946 ja valmistui arkkitehdiksi Teknillisestä korkeakoulusta 1954.
Virkkunen oli vuosina 1946–1953 Arkkitehtitoimisto Einari Teräsvirran palveluksessa toimistoarkkitehtinä. Hän perusti oman toimistonsa "Arkkitehtitoimisto Erkko Virkkunen Ky":n Helsinkiin vuonna 1954. Toimisto siirtyi myöhemmin hänen pojalleen rakennusarkkitehti Risto Virkkuselle ja se toimii nykyisin nimellä "Arkkitehtitoimisto Virkkunen &amp; Co".
Boeing WC-135 Constant Phoenix

Boeing WC-135 Constant Phoenix on Boeing C-135 Stratolifteristä kehitetty sotilaslentokone, jota käyttää Yhdysvaltain ilmavoimat. Sen tehtävänä on kerätä ilmakehästä erilaisia näytteitä ydinräjähdysten tutkimiseksi. Koneita oli enimmillään rakennettu 14, mutta niistä on myöhemmin muunneltu koneita muihin tehtäviin, esimerkiksi Boeing OC-135B Open Skies.
Constant Phoenixeja on käytetty mm. Pohjois-Korean ja Iranin asekokeiden tarkkailussa sekä Tšernobylin ja Fukushiman ydinvoimalaonnettomuuksien tutkimisessa.
Seututie 932

Seututie 932 on Lapin maakunnassa kulkeva seututie. Tie kulkee Ylitornion kunnassa Aavasaksan kylästä seututieltä 930 Raanujärven kylään kantatielle 83. 
Reitti.
Seututie 932 seuraa alussa Tengeliönjoen pohjoisrantaa muutaman kilometrin, jonka jälkeen tie kulkee Portimojärven kylän lävitse, joka sijaitsee samannimisen järven rannalla. Portimojärven jälkeen tie seuraa Tiskinivanjokea, sen luoteispuolella. Tie erkanee Tiskinivasta Pakisvaarassa, jossa tiestä haarautuu seututie 929 Tervolaan. Pakisvaaran jälkeen tie ylittää Miekojärven muutaman kilometrin päässä Honkurin sillalla Pessalompolon kylässä. Pessalompolon jälkeen tie kulkee kymmenisen kilometriä erämaa-alueella, kunnes tulee Meltosjärven kylään. Meltosjärven jälkeen tie seuraa loppumatkan Iso-Vietosen järvenrantaa ja päättyy Raanujärven kylään.
Alaskan alkuperäiskansat

Alaskan alkuperäiskansat () on kollektiivinen nimitys Alaskan osavaltion alueella eläville alkuperäiskansoille. Vuonna 2014 Alaskan asukkaista noin 18 % kuului Alaskan alkuperäiskansoihin ja muihin Yhdysvaltain alkuperäiskansoihin. Osuus oli suurin osavaltioiden keskuudessa.
Karkeasti jaettuna Alaskan alkuperäiskansat voidaan jakaa viiteen pääryhmään: aleutit, pohjois- ja eteläeskimot, athabascat sekä etelärannikon alkuperäiskansat (tlingitit ja haidat). Vuonna 2014 Alaska tunnusti alkuperäiskansojen kielet osavaltion virallisiksi kieliksi englannin rinnalle.
Vuonna 1971 voimaanastunut laki () siirsi noin 10 % koko osavaltion pinta-alasta alkuperäiskansojen käyttöön. Lisäksi näille annettiin miljardi dollaria, jonka turvin mm. syrjäkyliä on saatu paremmin yhdistettyä modernin maailman kanssa. Tästä huolimatta alkuperäiskansojen kulttuuri on voimissaan etenkin pienimmissä kylissä, joista myös kaupungeissa asuvat alkuperäisasukkaat saavat perinteisiä ruokatarvikkeita.
Liittovaltio on tunnustanut Alaskan alkuperäiskansat Yhdysvaltain alkuperäiskansoiksi. Bureau of Indian Affairs edustaa myös Alaskan alkuperäiskansoja.
Buša

Buša on kylä Ukrainassa Itä-Podoliassa Vinnytsjan alueella lähellä Jampilia. Se sijaitsee Murafajoen varrella. Paikalla oli 1600-luvun puolivälissä Bratslavin rykmentin linnoitus, jonka jäänteet on suojeltu. Ukrainalainen kirjailija Myh’ailo Starytskyi on kirjoittanut näytelmän "Oborona Buši" (’Bušan puolustus’) ja romaanin "Obloha Buši" (’Bušan piiritys’), jotka kertovat tapahtumista helmi-maaliskuussa 1654. Tuolloin puolalaiset hyökkäsivät Bušaan ja valtasivat kaupungin marraskuussa 60 000 miehen voimin, ja lähes koko väestö surmattiin.
Syrjäjärvi

Syrjäjärvi voi tarkoittaa seuraavia asioita:
Syrjälampi

Syrjälampi voi tarkoittaa seuraavia asioita:
Leijonaseitikki

Leijonaseitikki ("Cortinarius elegantior") on seitikkeihin kuuluva sienilaji. Sienen määritteli ensimmäisen kerran ruotsalainen sienitieteilijä Elias Magnus Fries vuonna 1838. Suomessa se on uhanalainen sieni.
Bahrainin Grand Prix 2023

Bahrainin Grand Prix 2023 (virallisesti Formula 1 Gulf Air Bahrain Grand Prix 2023) oli Formula 1 -kauden avausosakilpailu, joka ajettiin 5. maaliskuuta Bahrainin moottoriradalla Sakhirissa Bahrainissa.
Vapaat harjoitukset.
Ensimmäisiä vapaita harjoituksia varten Mercedes otti käyttöön erilaisia päivitysosia, kuten uuden aerodynamiikaltaan keskitason takasiiven. Ferrarilla oli vaikeuksia autonsa kanssa, kun Charles Leclercin takasiipi heilui epätavallisella tavalla ja Carlos Sainz puolestaan pyörähti radalla. Aston Martinin Lance Stroll joutui ajamaan harjoituksensa kipeällä ranteella, koska hän oli murtanut sen pyöräilyonnettomuudessa ennen kauden alkua. Ensimmäisten vapaiden harjoitusten nopein oli Red Bullin Sergio Pérez, Aston Martinin Fernando Alonso oli toinen ja Red Bullin Max Verstappen kolmas.
Toisissa vapaissa harjoituksissa Aston Martin jatkoi nopeaa vauhtiaan, vaikka Stroll kärsi edelleen rannemurtumavammastaan. Alonso oli toisten vapaiden harjoitusten nopein, Verstappen oli toinen ja Pérez kolmas.
Alonso oli myös kolmansien vapaiden harjoitusten nopein, Verstappen oli toinen ja Pérez kolmas.
Aika-ajot.
Verstappen ajoi paalupaikalle ennen Péreziä ja Leclerciä. Leclerc päätti jättää taistelun paalupaikasta aikaisemmin kesken säästääkseen rengasseostaan kilpailua varten.
Kilpailu.
Verstappen ajoi kilpailun voittoon, Pérez oli toinen ja Alonso kolmas.
Saudi-Arabian Grand Prix 2023

Saudi-Arabian Grand Prix 2023 (virallisesti Formula 1 STC Saudi Arabian Grand Prix 2023) oli Formula 1 -kauden toinen osakilpailu, joka ajettiin 19. maaliskuuta Jeddan katuradalla Saudi-Arabiassa.
Vapaat harjoitukset.
Ensimmäisten vapaiden harjoitusten nopein oli Red Bullin Max Verstappen ennen tallikaveriaan Sergio Péreziä ja Aston Martinin Fernando Alonsoa.
Verstappen oli myös toisten vapaiden harjoitusten nopein, Alonso oli toinen ja Pérez kolmas. Myös teknisiä vaikeuksia esiintyi harjoitusten aikana, kun Verstappen ei ollut tyytyväinen autonsa vaihteistoon ja Mercedeksen Lewis Hamiltonilla oli vaikeuksia pidon puutteen vuoksi.
Verstappen oli kolmansien vapaiden harjoitusten nopein, Pérez oli toinen ja Alonso kolmas. Ferrari ajatti vähemmän kuljettajiansa radalla, koska autoissa oli esiintynyt moottoriongelmia, ja AlphaTaurin Nyck de Vries joutui jättämään harjoitukset väliin moottorinvaihdon vuoksi.
Aika-ajot.
Pérez ajoi paalupaikalle ennen Ferrarin Charles Leclerciä ja Alonsoa, mutta Leclercin lähtöruuturangaistuksen myötä Alonso nousi toiseksi ja Mercdeksen George Russell kolmanneksi. Verstappenilla oli aika-ajoissa voimansiirtovika moottorissa, minkä vuoksi hän jäi 15:nneksi.
Kilpailu.
Pérez ajoi kilpailun voittoon, Verstappen oli toinen ja Alonso kolmas, vaikka Alonso aluksi menetti palkintokorokesijoituksensa tuomariston tutkittua Aston Martinin varikkotoiminnan sääntöjenmukaisuutta. Kilpailun toinen kyseenalainen tilanne tapahtui Verstappenin ja Pérezin välillä, kun molemmat yrittivät ajaa tallimääräyksistä ja teknisistä vioista huolimatta kilpailun nopeimman kierroksen saadakseen ylimääräisen MM-pisteen.
Sophus Tromholt -kokoelma

Sophus Tromholt -kokoelma on tanskalais-norjalaisen tieteilijän ja amatöörivalokuvaajan Sophus Tromholtin valokuvakokoelma, jota säilytetään Bergenin yliopiston kirjastossa. Tromholt kuvasi vuosina 1882–1883 pohjoisen elinympäristöjä ja ihmisiä, erityisesti saamelaisia. Hän oli ensimmäinen, joka valokuvasi saamelaisia myös yksilöinä. Kokoelma on valittu Unescon Maailman muisti -rekisteriin.
Kokoelma.
Sophus Tromholt -kokoelmaan kuuluu vuosina 1882–1883 otettujen valokuvien lasinegatiiveja. Niitä on yhteensä on 231. Kokoelmassa on myös 189 alkuperäisvalokuvaa sisältävä portfolio, jotka julkaistiin vuonna 1883. Lisäksi kokoelmaan kuuluu vuonna 1885 julkaistu teos "Under the Rays of the Aurora Borealis" ja sen tanskanninnos.
Historia.
Opettaja ja itseoppinut astrofyysikko Sophus Tromholt matkusti ensimmäisen kansainvälisen polaarivuoden 1882–1883 inspiroimana Norjan pohjoisosiin tarkkailemaan revontulia. Hän otti mukaansa kameran ja lasinegatiiveja, mutta ei onnistunut saamaan valokuvia revontulista.
Tromholt keskittyi matkallaan kuvaamaan revontulien sijaan ympäristöä ja pohjoisen asukkaita. Hän oli pääosan ajasta Koutokeinossa mutta matkusti laajasti Saamenmaalla. Hän kävi Norjan rannikolla ja sisämaassa sekä Ruotsissa ja Suomessa sekä Venäjän Kolttakönkäällä. Tromholt otti noin 300 kuvaa, joista pääosa esittää paikallisia asukkaita. Kuvissa on saamelaisten lisäksi myös norjalaisia ja kveenejä.
Tromholt lahjoitti 1883 valokuvaportfolionsa Bergenin museon kirjastolle, ja negatiivit hän myi 1890-luvulla Knud Knudsenille, jonka yritys käytti niistä postikorteissaan. Bergenin yliopiston kirjasto osti vuonna 1975 osan Knudsenin arkistosta, ja loput kirjasto sai lahjoituksena 1992. Sophus Tromholt -kokoelma liitettiin 2013 Unescon Maailman muisti -rekisteriin arvokkaana dokumentaarisena kulttuuriperintönä.
Merkitys.
Tromholtin kokoelma oli aina 1980-luvulle saakka lähinnä astrofyysikoiden tiedossa. Hänen valokuvansa ovat kuitenkin sen jälkeen herättäneet huomiota saamelaisten historian tutkijoissa, Koutokeinon asukkaissa ja historiallisia valokuvia tutkivissa ihmisissä.
Tromholtin valokuvat ovat ajalleen poikkeuksellisia, sillä hän kuvaa niissä saamelaisia yksilöinä. Hän oli ensimmäinen, joka valokuvasi saamelaisia ilman sterotyyppistä rodullistamista tai turisteille suunnattua eksotismia.
Australian Grand Prix 2023

Australian Grand Prix 2023 (virallisesti Formula 1 Rolex Australian Grand Prix 2023) oli Formula 1 -kauden kolmas osakilpailu, joka ajettiin 2. huhtikuuta Albert Parkin katuradalla Melbournessa Australiassa.
Vapaat harjoitukset.
Ensimmäisissä vapaissa harjoituksissa Red Bull ajoi uudella etusiivellä sekä aerodynaamisilla osilla, joiden tarkoituksena oli parantaa auton jäähdytysjärjestelmää. Harjoitusten aikana tallit eivät saaneet ajanottolaitteiston sensorivian vuoksi teknisiä tietoja, minkä seurauksena radalle otettiin punaiset liput korjaustöiden ajaksi. Williamsin Logan Sargeantin autoon iski tekninen vika ja hän joutui jättämään autonsa radanvarteen harjoitusten viimeisten minuuttien aikana. Ensimmäisten vapaiden harjoitusten nopein oli Red Bullin Max Verstappen, Mercedeksen Lewis Hamilton oli toinen ja Red Bullin Sergio Pérez kolmas.
Toisissa vapaissa harjoituksissa talleilla oli kiire ajaa aikakierroksia, koska radalla satoi. Hamiltonilla oli vaikeuksia ajaa nopeita kuivan kelin kierroksia, koska hän ei ollut tyytyväinen autonsa säätöihin. Pérezin aikakierroksia häiritsivät radalla edessä ajaneet kuljettajat. Sargeantin moottoriviat jatkuivat koko harjoitusajan verran, kun talli joutui korjaamaan autossa esiintyneen sähkövian. Aston Martinin Fernando Alonso oli toisten vapaiden harjoitusten nopein, Ferrarin Charles Leclerc toinen ja Verstappen kolmas.
Kolmansissa vapaissa harjoituksissa Pérezillä oli suuria vaikeuksia, kun hän ensin vietti aikaa varikolla autonsa selvittämättömän teknisen vian vuoksi ja radalla puolestaan hän ei ollut tyytyväinen autonsa ajettavuuteen. Verstappen oli kolmansien vapaiden harjoitusten nopein, Alonso toinen ja Alpinen Esteban Ocon kolmas.
Aika-ajot.
Verstappen ajoi paalupaikalle ennen Mercedeksen George Russellia ja Hamiltonia. Pérezin aika-ajot menivät pieleen, kun hän ajoi soralle ja karsiutui aika-ajojen ensimmäisessä osiossa.
Kilpailu.
Kilpailun lähdössä Verstappenilla oli vaikeuksia Mercedeksen kuljettajien kanssa, kun ensin Russell nousi kilpailun johtoon ja Hamiltonin ohitus puolestaan sai Verstappenin kiukkuiseksi, koska hänen mukaansa Hamilton työnsi häntä mutkassa. Ensimmäisen kierroksen aikana Aston Martinin Lance Stroll osui Leclercin autoon ja Leclerc keskeytti kilpailunsa soralle.
Williamsin Alexander Albon keskeytti kilpailunsa ja aiheutti punaiset liput radalle kierroksella 7, kun hän menetti autonsa hallinnan ja osui ratavalliin. Kilpailun kolmas keskeyttäjä oli Russell, jonka moottori hajosi hänen ajaessaan neljäntenä.
Toiset punaiset liput otettiin radalle, kun Haasin Kevin Magnussenin autosta irtosi rengas ja autonromua jäi radalle. Uusintalähdössä Alpinen Pierre Gasly aiheutti lisää romua radalle, kun hän kolaroi tallikaverinsa Oconin kanssa, minkä vaikutuksesta myös takana ajaneet AlphaTaurin Nyck de Vries ja Sargeant kolaroivat. Verstappen ajoi kilpailun voittoon, Hamilton oli toinen ja Alonso kolmas. Tuomaristo antoi Ferrarin Carlos Sainzille viiden sekunnin aikasakon Alonson pyöräyttämisestä kilpailun aikana, minkä vaikutuksesta Sainz putosi pistesijoitusten ulkopuolelle.
Azerbaidžanin Grand Prix 2023

Azerbaidžanin Grand Prix 2023 (virallisesti Formula 1 Azerbaijan Grand Prix 2023) oli Formula 1 -kauden neljäs osakilpailu, joka ajettiin 30. huhtikuuta Bakun katuradalla Azerbaidžanissa.
Vapaat harjoitukset.
Vapaissa harjoituksissa useammalla kuljettajalla oli vaikeuksia autonsa kanssa. Hydrauliikkaneste sytytti Alpinen Pierre Gaslyn auton tuleen aiheuttaen punaiset liput radalle, tallikaveri Esteban Oconilla oli vaikeuksia auton takaosan kanssa, Aston Martinin Fernando Alonson takasiipi ei toiminut ja Mercedeksen Lewis Hamiltonilla oli jarruongelma. Vapaiden harjoitusten nopein oli Red Bullin Max Verstappen, Ferrarin Charles Leclerc oli toinen ja Red Bullin Sergio Pérez kolmas.
Aika-ajot.
Aika-ajojen ensimmäisessä osiossa punaisia lippuja heilutettiin radalla kahdesti, kun Gasly ja AlphaTaurin Nyck de Vries kolaroivat aikakierroksillansa. Leclerc ajoi paalupaikalle ennen Verstappenia ja Péreziä.
Sprinttiaika-ajot (Sprint Shootout).
Sprinttiaika-ajojen ensimmäisessä osiossa Williamsin Logan Sargeant kolaroi autonsa ratavalliin ja aiheutti punaiset liput radalle, mikä vaikutti useamman kuljettajan karsiutumiseen.
Sprinttiaika-ajojen kolmannessa osiossa McLarenin Lando Norris ei voinut ajaa aikakierrostaan, koska hänellä ei ollut jäljellä sääntöjen vaatimaa tuoretta rengasseosta. Aston Martinin kuljettajilla Alonsolla ja Lance Strollilla oli autoissaan takasiipiongelma, mikä vaikutti vauhtiin ja heidän sijoittumiseensa kahdeksanneksi ja yhdeksänneksi. Leclerc osui ratavalliin ja aiheutti radalle keltaiset liput, minkä seurauksena tallikaveri Carlos Sainz ei pystynyt parantamaan kierrosaikaansa.
Leclerc ajoi myös sprinttipaalupaikalle, Pérez oli toinen ja Verstappen kolmas.
Sprinttikilpailu.
Sprinttikilpailun lähdössä Verstappen ja Mercedeksen George Russell osuivat toisiinsa ja Russell nousi kolmanneksi, mistä Verstappen ensin raivostui haukkumalla Russellia ja ohitti tämän myöhemmin kilpailun aikana. Ensimmäisten kierrosten aikana AlphaTaurin Yūki Tsunoda kolaroi tallikaverinsa de Vriesin kanssa ja keskeytti, jolloin turva-auto otettiin radalle.
Turva-auton poistuttua Pérez ohitti Leclercin siirtyen kilpailun johtoon, ja Sainz puolestaan ohitti Hamiltonin ja sijoittui viidenneksi. Pérez ajoi sprinttikilpailun voittoon, Leclerc oli toinen ja Verstappen kolmas. Sargeant ei voinut osallistua sprinttikilpailuun, koska hänen autonsa sai vakavia vaurioita sprinttiaika-ajoissa.
Kilpailu.
Pérez ajoi kilpailun voittoon ennen Verstappenia ja Leclerciä. Kilpailun lopussa varikolla oli vaaratilanne, kun henkilökunta ja toimittajat kokoontuivat varikkoalueelle, vaikka Ocon oli vielä viimeisellä kierroksella tulossa vaihtamaan renkaitaan.
Miamin Grand Prix 2023

Miamin Grand Prix 2023 (virallisesti Formula 1 Crypto.com Miami Grand Prix 2023) oli Formula 1 -kauden viides osakilpailu, joka ajettiin 7. toukokuuta Miamin katuradalla Miami Gardensissa Floridassa Yhdysvalloissa.
Vapaat harjoitukset.
Ensimmäisissä vapaissa harjoituksissa Haasin Nico Hülkenberg aiheutti punaiset liput radalle, kun hän menetti autonsa hallinnan ja kolaroi ratavalliin. Ensimmäisten vapaiden harjoitusten nopein oli Mercedeksen George Russell ennen tallikaveriaan Lewis Hamiltonia ja Ferrarin Charles Leclerciä.
Toisissa vapaissa harjoituksissa Leclerc aiheutti punaiset liput radalle, kun hän kolaroi ratavalliin ja samalla hänen etusiivestään irtosi palasia radalle. Red Bullin Max Verstappen oli toisten vapaiden harjoitusten nopein ennen Ferrarin Carlos Sainzia ja Leclerciä.
Mercedeksellä oli vaikeuksia auton ajettavuuden kanssa, koska kuljettajat havaitsivat autoissaan taustavärinää. Verstappen oli myös kolmansien vapaiden harjoitusten nopein, Leclerc oli toinen ja Red Bullin Sergio Pérez kolmas.
Aika-ajot.
Aika-ajojen toisessa osiossa Hamilton teki ajovirheen, minkä vaikutuksesta hän karsiutui. Kolmannessa osiossa Verstappen teki merkittävän ajovirheen ja hän putosi pois paalupaikkataistelusta. Verstappenin lisäksi Leclerc teki aika-ajojen loppupuolella ajovirheen kolaroimalla mutkassa 7 ja aiheutti punaiset liput radalle. Pérez ajoi paalupaikalle, Aston Martinin Fernando Alonso oli toinen ja Sainz kolmas.
Kilpailu.
Verstappen ajoi kilpailun voittoon, Pérez oli toinen ja Alonso kolmas.
Emilia-Romagnan Grand Prix 2023

Emilia-Romagnan Grand Prix 2023 (virallisesti Formula 1 Qatar Airways Gran Premio del Made in Italy e dell’Emilia-Romagna 2023) olisi ollut Formula 1 -kauden 6. osakilpailu, joka olisi ajettu 21. toukokuuta Autodromo Enzo e Dino Ferrarin moottoriradalla Imolassa Italiassa. Kilpailu peruttiin 17. toukokuuta alueella olleiden pahojen tulvien vuoksi.
Monacon Grand Prix 2023

Monacon Grand Prix 2023 (virallisesti Formula 1 Grand Prix de Monaco 2023) oli Formula 1 -kauden kuudes osakilpailu, joka ajettiin 28. toukokuuta Monacon katuradalla Monacossa.
Vapaat harjoitukset.
Ensimmäisissä vapaissa harjoituksissa Williamsin Alexander Albon aiheutti punaiset liput radalle kolaroituaan radan Sainte Devoten mutkaosiolla. Ensimmäisten vapaiden harjoitusten nopein oli Ferrarin Carlos Sainz, Aston Martinin Fernando Alonso oli toinen ja Mercedeksen Lewis Hamilton kolmas.
Toisissa vapaissa harjoituksissa Sainz aiheutti punaiset liput radalle, kun hän menetti autonsa hallinnan ja kolaroi ratavalliin radan uima-allasosiolla. Red Bullin Max Verstappen oli toisten vapaiden harjoitusten nopein ennen Ferrarin Charles Leclerciä ja Sainzia.
Kolmansissa vapaissa harjoituksissa Hamilton kolaroi autonsa Mirabeau-mutkassa ja Haasin Kevin Magnussen aiheutti ensin ajovirheellään keltaiset liput Sainte Devoten mutkaosiolla, mutta hänen ajonsa päättyi lopulta auton pysähtymiseen Portier-mutkassa. Verstappen oli myös kolmansien vapaiden harjoitusten nopein ennen tallikaveriaan Sergio Péreziä ja Aston Martinin Lance Stroll oli kolmas.
Aika-ajot.
Aika-ajojen ensimmäisessä osiossa Pérez teki ajovirheen kolaroimalla Sainte Devotessa ja hän karsiutui jääden lähtöruudukon viimeiseksi. Verstappen ajoi paalupaikalle, Alonso oli toinen ja Leclerc kolmas, mutta Leclercin lähtöruuturangaistuksen vuoksi Alpinen Esteban Ocon nousi lopulta kolmanneksi.
Kilpailu.
Verstappen ajoi kilpailun voittoon, Alonso oli toinen ja Ocon kolmas.
Espanjan Grand Prix 2023

Espanjan Grand Prix 2023 (virallisesti Formula 1 AWS Gran Premio de España 2023) oli Formula 1 -kauden seitsemäs osakilpailu, joka ajettiin 4. kesäkuuta Circuit de Barcelona-Catalunyan moottoriradalla Barcelonassa Espanjassa.
Vapaat harjoitukset.
Ensimmäisissä vapaissa harjoituksissa Ferrari testasi päivityspakettinsa uusia sivuponttooneja Carlos Sainzin autossa. Ensimmäisten vapaiden harjoitusten nopein oli Red Bullin Max Verstappen ennen tallikaveriaan Sergio Péreziä ja Alpinen Esteban Oconia.
Toisissa vapaissa harjoituksissa Mercedeksen George Russell oli lähellä osua edessään ajaneeseen McLarenin Oscar Piastriin, mutta hän onnistui väistämään tämän ja ajautui vihaisena mutkan 10 soralle. Verstappen oli myös toisten vapaiden harjoitusten nopein, Aston Martinin Fernando Alonso toinen ja Haasin Nico Hülkenberg kolmas.
Kolmansien vapaiden harjoitusten aikana talleilla oli sadeuhan vuoksi kiire testata kuivia rengasseoksiaan. Punaiset liput keskeyttivät harjoitukset, kun Williamsin Logan Sargeant menetti autonsa hallinnan ajautuen rengasvalliin törmäyksen jälkeen soralle. Verstappen oli kolmansien vapaiden harjoitusten nopein, Pérez toinen ja Mercedeksen Lewis Hamilton kolmas.
Aika-ajot.
Aika-ajojen ensimmäisessä osiossa Hamilton oli lähellä osua hitaasti edessään ajaneeseen tallikaveriinsa Russelliin, koska talli ei varoittanut Russellia ajoissa, mutta Hamilton pystyi välttämään tilanteen ajautumalla nurmikolle ja hänen etusiipensä sai vaurioita. Ferrarin Charles Leclerc karsutui aika-ajojen ensimmäisessä osiossa, koska hänen autonsa takaosassa oli tekninen vika. Pérez ja Russell puolestaan karsiutuivat heikon aika-ajovauhdin vuoksi aika-ajojen toisessa osiossa. Verstappen ajoi paalupaikalle, Sainz oli toinen ja McLarenin Lando Norris kolmas.
Kilpailu.
Verstappen ajoi kilpailun voittoon ennen Hamiltonia ja Russellia.
Kanadan Grand Prix 2023

Kanadan Grand Prix 2023 (virallisesti Formula 1 Pirelli Grand Prix du Canada 2023) oli Formula 1 -kauden kahdeksas osakilpailu, joka ajettiin 18. kesäkuuta Circuit Gilles-Villeneuven osittaisella katuradalla Montrealissa Kanadassa.
Vapaat harjoitukset.
Ensimmäisissä vapaissa harjoituksissa Alpinen Pierre Gaslyn autossa oli voimayksikkövika, minkä vuoksi auto jäi radanvarteen ja radalla heilutettiin punaisia lippuja. Harjoitukset jouduttiin lisäksi keskeyttämään aikaisessa vaiheessa huoltotöiden vuoksi, koska radan valvontakamerajärjestelmässä oli tekninen vika, mikä aiheutti kisajärjestäjille turvallisuusuhan. Ensimmäisten vapaiden harjoitusten nopein oli Alfa Romeon Valtteri Bottas ennen Aston Martinin Lance Strollia ja Fernando Alonsoa.
Toisissa vapaissa harjoituksissa harjoitusaikaa pidennettiin ensimmäisten harjoitusten teknisen vian vuoksi. Radalla oli harjoitusten aikana kaksi punaisten lippujen tilannetta, kun ensin Haasin Nico Hülkenbergin auton moottori hajosi savuttamalla ja myöhemmin Alpinen Esteban Ocon pysäytti autonsa radalle vesivuodon vuoksi. Lisäksi harjoitusten lopussa alkoi sataa. Mercedeksen Lewis Hamilton oli toisten vapaiden harjoitusten nopein ennen tallikaveriaan George Russellia ja Ferrarin Carlos Sainzia.
Kolmansien vapaiden harjoitusten aikana radalla satoi. Sainzille harjoitukset olivat vaikeat, kun hän pyörähti radalla ja osui autollaan ratavalliin, minkä seurauksena punaiset liput otettiin radalle. Lisäksi Sainz joutui tuomariston puhutteluun, koska hän oli estellyt Williamsin Alexander Albonia. Red Bullin Max Verstappen oli kolmansien vapaiden harjoitusten nopein, Ferrarin Charles Leclerc toinen ja Alonso kolmas.
Aika-ajot.
Aika-ajojen ensimmäisessä osiossa Gasly karsiutui, koska hänen mukaansa Sainz esteli häntä nopealla aikakierroksellaan. Toisessa osiossa Leclerc ja Red Bullin Sergio Pérez karsiutuivat. Kolmannessa osiossa punaiset liput otettiin radalle, kun McLarenin Oscar Piastri kolaroi aikakierroksellaan. Verstappen ajoi paalupaikalle ennen Hülkenbergiä ja Alonsoa, mutta Hülkenbergin lähtöruuturangaistuksen vuoksi Alonso nousi toiseksi ja Hamilton kolmanneksi.
Kilpailu.
Verstappen ajoi kilpailun voittoon, Alonso oli toinen ja Hamilton kolmas.
Itävallan Grand Prix 2023

Itävallan Grand Prix 2023 (virallisesti Formula 1 Rolex Grosser Preis von Österreich 2023) oli Formula 1 -kauden yhdeksäs osakilpailu, joka ajettiin 2. heinäkuuta Red Bull Ringin moottoriradalla Spielbergissä Itävallassa.
Vapaat harjoitukset.
Vapaiden harjoitusten nopein oli Red Bullin Max Verstappen ennen Ferrarin Carlos Sainzia ja Charles Leclerciä.
Aika-ajot.
Aika-ajojen toisessa osiossa Red Bullin Sergio Pérez ja Mercedeksen George Russell karsiutuivat jatkosta, koska heiltä hylättiin useampi nopea aikakierros ratarajojen ylittämisestä. Verstappen ajoi paalupaikalle ennen Leclerciä ja Sainzia. Aika-ajojen jälkeen Verstappen joutui tuomariston tutkittavaksi, koska hän oli estellyt Haasin Kevin Magnussenia, mutta hänelle ei annettu tilanteesta rangaistusta.
Sprinttiaika-ajot (Sprint Shootout).
Verstappen ajoi sprinttipaalupaikalle ennen Péreziä ja McLarenin Lando Norrisia.
Sprinttikilpailu.
Verstappen ajoi sprinttikilpailun voittoon, Pérez oli toinen ja Sainz kolmas.
Kilpailu.
Verstappen ajoi kilpailun voittoon, Leclerc oli toinen ja Pérez kolmas.
Britannian Grand Prix 2023

Britannian Grand Prix 2023 (virallisesti Formula 1 Aramco British Grand Prix 2023) oli Formula 1 -kauden 10. osakilpailu, joka ajettiin 9. heinäkuuta Silverstonen moottoriradalla Englannissa Yhdistyneessä kuningaskunnassa.
Vapaat harjoitukset.
Ensimmäisten vapaiden harjoitusten nopein oli Red Bullin Max Verstappen ennen tallikaveriaan Sergio Péreziä ja Williamsin Alexander Albonia.
Toisten vapaiden harjoitusten alkua jouduttiin siirtämään viidellä minuutilla, koska Formula 2 -sarjan aika-ajoissa oli muodostunut kolarivaurioita. Ferrarin Charles Leclercillä oli sähkövika, mikä häiritsi hänen ajamistaan. Verstappen oli myös toisten vapaiden harjoitusten nopein, Ferrarin Carlos Sainz oli toinen ja Albon kolmas.
Leclerc oli kolmansien vapaiden harjoitusten nopein, Albon toinen ja Aston Martinin Fernando Alonso kolmas.
Aika-ajot.
Pérezillä oli vaikeuksia renkaidensa lämpötilojen kanssa, minkä vuoksi hän karsiutui aika-ajojen ensimmäisessä osiossa. Verstappenilla puolestaan oli erikoisia tilanteita omalta osaltaan, kun hän kolaroi etusiipensä varikkosuoralla ja hän joutui ohittamaan Mercedeksen Lewis Hamiltonin ajamalla tätä vastaan kilpaa Wellingtonin suoralla päästäkseen ajoissa nopeimmalle aikakierrokselleen. Verstappen ajoi paalupaikalle ennen McLarenin Lando Norrisia ja Oscar Piastria. Alfa Romeo Racingin Valtteri Bottas hylättiin, koska hänen autostaan ei saatu riittävästi polttoainenäytettä.
Kilpailu.
Kilpailun lähdössä Norrris ohitti Verstappenin ja Verstappen itse joutui puolustautumaan Piastria vastaan. Verstappen nousi kierrosta myöhemmin takaisin kilpailun johtoon ohittamalla Norrisin avattavan takasiiven avulla. Kärkijoukon takana myös Sainz ja Mercedeksen George Russell osuivat toisiinsa, kun he taistelivat keskenään rengas rengasta vasten Stowe -mutkassa. Pérez ja Haasin Nico Hülkenberg osuivat toisiinsa Loop -mutkassa Pérezin ohitusyrityksen aikana, minkä seurauksena Hülkenberg menetti etusiipensä palan ja hän joutui tekemään aikaisen varikkopysähdyksen. 
Alpinen Esteban Ocon oli kilpailun ensimmäinen keskeyttäjä, kun hän joutui ajamaan kierroksen 10 aikana varikolle keskeyttääkseen kilpailunsa. Sääolosuhteiden muutoksen ja Haasin Kevin Magnussenin keskeytyksen aiheuttaman turva-autotilanteen vuoksi tallit tekivät kuljettajilleen erilaisia rengasvalintoja varikkokäynneillä. Ferrarin varikkotaktiikan myötä Leclerc ja Sainz putosivat viimeisille pistesijoille. 
Turva-auton poistuttua radalta Verstappen ajoi karkuun muilta kuljettajilta, jolloin Norris joutui puolustautumaan Hamiltonia vastaan. Kilpailun lopussa Alpinen Pierre Gasly ja Aston Martinin Lance Stroll taistelivat pistesijoituksista, minkä vaikutuksesta ensin Stroll ohitti Gaslyn ratarajojen ulkopuolelta ja myöhemmin hän osui tähän aiheuttaen Gaslyn auton jousitusvaurion. Verstappen ajoi kilpailun voittoon, Norris oli toinen ja Hamilton kolmas. Albon ajoi Williamsin juhlakilpailun kunniaksi pisteille sijoittumalla kahdeksanneksi.
Belgian Grand Prix 2023

Belgian Grand Prix 2023 (virallisesti Formula 1 MSC Cruises Belgian Grand Prix 2023) oli Formula 1 -kauden 12. osakilpailu, joka ajettiin 30. heinäkuuta Circuit de Spa-Francorchamps’n moottoriradalla Belgiassa.
Vapaat harjoitukset.
Vapaiden harjoitusten nopein oli Ferrarin Carlos Sainz ennen McLarenin kuljettajia Oscar Piastria ja Lando Norrisia.
Aika-ajot.
Red Bullin Max Verstappen ajoi nopeimman kierrosajan ennen Ferrarin Charles Leclerciä ja Red Bullin Sergio Péreziä, mutta Verstappenin lähtöruuturangaistuksen myötä Leclerc sai paalupaikkamerkinnän, Pérez oli toinen ja Mercedeksen Lewis Hamilton kolmas.
Sprinttiaika-ajot (Sprint Shootout).
Verstappen ajoi sprinttipaalupaikalle, Piastri oli toinen ja Sainz kolmas.
Sprinttikilpailu.
Verstappen ajoi sprinttikilpailun voittoon, Piastri oli toinen ja Alpinen Pierre Gasly kolmas.
Kilpailu.
Verstappen ajoi kilpailun voittoon, Pérez oli toinen ja Leclerc kolmas.
Stylianós Pattakós

Stylianós Pattakós (, 8. marraskuuta 1912 – 8. lokakuuta 2016) oli kreikkalainen prikaatinkenraali, joka oli yksi Kreikan sotilasjuntan johtajista vuosina 1967–1974.
Pattakós opiskeli Kreikan sotilasakatemiassa, ja palveli luutnanttina vuosien 1940–1941 Italian–Kreikan sodassa sekä majurina Kreikan sisällissodan aikaan 1946–1949. Hän kohosi sotilasurallaan prikaatinkenraaliksi.
Sotilasjuntan johtomiehiä huhtikuun 1967 vallankaappauksessa.
Stylianós Pattakós yhdessä Geórgios Papadópoulosin ja Nikólaos Makarézosin kanssa suunnitteli ja toteutti vallankaappauksen yöllä 21. huhtikuuta 1967. Pattakósin rooli kaappauksessa oli komentaa Ateenan lähellä olevat panssarijoukkonsa Ateenan kaduille. Hänestä tuli tällöin valtaan nousseen Konstantínos Kólliasin hallituksen sisäministeri, joka johti poliittisten vastustajien pidätyksiä. Kuningas Konstantin II:n vastavallankaappauksen epäonnistuttua joulukuussa 1967 juntan johdossa tapahtui muutoksia pääministeri Kólliasin ja varapääministeri Grigórios Spantidákisin osoittaessa tukeaan kuninkaan toimenpiteelle. Heidät syrjäytettiin, ja Papadópoulosista tuli pääministeri ja Pattakósista varapääministeri. Elokuussa 1971 juntan johtomies Papadópoulos järjesteli hallitustaan, ja tällöin Pattakós menetti sisäministerin tehtävän jatkaen kuitenkin varapääministerinä.
Syrjään vallasta lokakuussa 1973.
Papadópoulos oli ottanut entistä tiukemman otteen vallasta, ja lokakuun alussa 1973 hän syrjäytti vallankaappauksen tehneet kumppaninsa. Näin Pattakós kuten myös Makarézos jäivät uuden Spyrídon Markezínisin siviilihallituksen ulkopuolelle. Tilanne ei ollut kuitenkaan Papadópoulosin hallussa, vaan vajaa kaksi kuukautta myöhemmin 25. marraskuuta 1973 hänet syöstiin vallasta toisen sotilaallisen ryhmän eli kenraalien ottaessa vallan Kreikassa.
Sotilasvalta päättyi Kyproksen kriisin myötä heinäkussa 1974. Valtaan nousi Konstantínos Karamanlís. Karamanlísin hallitus asetti juntan jäsenet syytteeseen 28. heinäkuuta 1975. Syytetyistä Papadópoulos, Pattakós ja Makarézos ottivat vastuun huhtikuun 1967 sotilasvallankaappauksesta. Heidät tuomittiin 21 päivää kestäneen oikeudenkäynnin jälkeen kuolemaan maanpetoksesta. Pian tuomioiden julistamisen jälkeen Karamanlísin hallitus muutti ne elinkautiseksi vankeudeksi. 
Pattakós istui vankilassa 17 vuotta. Konstantínos Mitsotákisin hallitus vapautti hänet vankilasta 28. syyskuuta 1990 terveydellisistä syistä, ja hänet asetettiin kotiarestiin.
Pattakós kuoli 8. lokakuuta 2016 104-vuotiaana. Hänen hautajaisensa pidettiin 11. lokakuuta 2016 Kreetalla. Kuolemasta uutisoitiin tällöin näkyvästi, ja niin monet ihmiset osallistuivat niihin.
Brick Township

Brick Township on kunta ("town") Yhdysvalloissa New Jerseyn osavaltiossa. Sen väkiluku oli 73 620 vuonna 2020. Kunta sijaitsee Oceanin piirikunnassa. Kunta perustettiin vuonna 1850.
Vuonna 2006 Brick Township sai "Amerikan turvallisimman kaupungin" tittelin. Tätä ennen kunta oli ollut kuuden vuoden ajan viiden turvallisimman kaupungin joukossa.
Väestö.
Vuonna 2020 Brick Townshipin 73 620 asukkaasta valkoisia oli 83,1 %, mustia 3,1 %, aasialaisia 1,9 % ja alkuperäisasukkaita 0,4 %. Asukkaista 3,9 % kuului johonkin muuhun rotuun ja 7,6 % asukkaista kuului kahteen tai useampaan rotuun. 11,2 % asukkaista oli hispaanoja tai latinoja. Asukkaista 8,3 % oli syntynyt ulkomailla.
Melodi Grand Prix 1968

Melodi Grand Prix 1968 oli Norjassa järjestetty laulukilpailu, jossa valittiin Norjan edustaja vuoden 1968 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 228 kappaletta. Niistä raati, johon kuuluivat Kåre Siem, Kjell Karlsen ja Sigurd Jansen, valitsi viisi kilpailun finaaliin. Finaali pidettiin 2. maaliskuuta Centralteatret-teatterissa Oslossa. Finaalissa jokainen 
kappale esitettiin kahdesti, pienen ja suuren orkesterin säestyksellä ja eri esittäjien esittämänä. Voittajan valitsivat kymmenen ympäri Norjaa kokoontunutta alueraatia. Jokaisessa raadissa oli viisi jäsentä, joista kukin antoi yhden äänen omalle suosikilleen. Kilpailun voitti alun perin kappale "Jeg har aldri vært så glad i noen som deg", jonka karsinnassa esittivät Odd Børre ja Kirsti Sparboe. Kuitenkin kilpailun jälkeen voittokappaletta syytettiin plagiaatiksi Cliff Richardin kappaleesta "Summer Holiday", minkä jälkeen kappaleen säveltäjä Kari Neegaard veti kappaleen pois. Norjan edustuskappaleeksi kansainväliseen Eurovision laulukilpailuun lähetettiin karsinnassa toiseksi sijoittunut "Stress" ja esittäjäksi Odd Børre.
Melodi Grand Prix 1967

Melodi Grand Prix 1967 oli Norjassa järjestetty laulukilpailu, jossa valittiin Norjan edustaja vuoden 1967 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 305 kappaletta. Niistä raati, johon kuuluivat Kåre Siem, Thorleif Østereng ja Sigurd Jansen, valitsi viisi finaaliin. Finaali pidettiin 25. helmikuuta Centralteatret-teatterissa Oslossa. Finaalissa jokainen kappale esitettiin kahdesti, pienen ja suuren orkesterin säestyksellä ja eri esittäjien esittämänä. Voittajan valitsivat kymmenen ympäri Norjaa kokoontunutta alueraatia. Jokaisessa raadissa oli viisi jäsentä, joista kukin antoi yhden äänen omalle suosikilleen. Kilpailun voitti kappale "Dukkemann", jonka karsinnassa esittivät Torill Ravnås ja Kirsti Sparboe. Heistä Kirsti Sparboe valittiin Norjan edustuskappaleen esittäjäksi kansainväliseen Eurovision laulukilpailuun.
Lahti 2001

Lahti 2001 on suomalainen syksyllä 2023 Ruutu-suoratoistopalvelussa ilmestynyt tositapahtumiin perustuva draamasarja. Sarja kertoo Lahden vuoden 2001 MM-hiihtojen dopingskandaalista, jossa kuusi suomalaista maajoukkuehiihtäjää kärähti kotikisoissa Hemohes-dopingaineen käytöstä. Sarjan ohjaajina ovat Lauri Nurkse ja Riku Suokas sekä käsikirjoittajina Suokas ja Heikki Syrjä.
Sanremon ralli 1978

Sanremon ralli 1978 (viralliselta nimeltään "20. Rallye Sanremo") oli rallin maailmanmestaruussarjan kilpailu kaudella 1978. Kilpailu järjestettiin 3.–7. lokakuuta 1978 Sanremossa. Kilpailu oli kauden kahdeksas ja erikoiskokeiden yhteispituus oli (suunniteltu pituus oli ).
RAC-ralli 1978

RAC-ralli 1978 (viralliselta nimeltään "34. Lombard RAC Rally") oli rallin maailmanmestaruussarjan kilpailu kaudella 1978. Kilpailu järjestettiin 19.–23. marraskuuta 1978 Birminghamissa. Kilpailu oli kauden viimeinen ja erikoiskokeiden yhteispituus oli (suunniteltu pituus oli ). 
Henri Toivonen ajoi kilpailussa yhdeksänneksi siitä huolimatta, että autoon vaihdettiin vaihdelaatikko neljästi. Tämän tuloksen myötä hän sai tarjouksen ajaa Britannian rallisarjassa.
RAC-ralli 1979

RAC-ralli 1979 (viralliselta nimeltään "35. Lombard RAC Rally") oli rallin maailmanmestaruussarjan kilpailu kaudella 1979. Kilpailu järjestettiin 18.–21. marraskuuta 1979 Chesterissä. Kilpailu oli kauden toiseksi viimeinen ja erikoiskokeiden yhteispituus oli .
Melodi Grand Prix 1966

Melodi Grand Prix 1966 oli Norjassa järjestetty laulukilpailu, jossa valittiin Norjan edustaja vuoden 1966 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 325 kappaletta. Niistä raati, johon kuuluivat Kåre Siem, Thorleif Østereng ja Kjell Karlsen, valitsi viisi finaaliin. Finaali pidettiin 5. helmikuuta Centralteatret-teatterissa Oslossa. Finaalissa jokainen kappale esitettiin kahdesti, pienen ja suuren orkesterin säestyksellä ja eri esittäjien esittämänä. Voittajan valitsivat kymmenen ympäri Norjaa kokoontunutta alueraatia. Jokaisessa raadissa oli viisi jäsentä, joista kukin antoi yhden äänen omalle suosikilleen. Kilpailun voitti kappale "Intet er nytt under solen", jonka karsinnassa esittivät Åse Kleveland ja Grynet Molvig. Heistä Norjan edustajaksi kansainväliseen Eurovision laulukilpailuun valittiin Åse Kleveland.
Tulos.
Kaupungit, joissa alueraadit kokoontuivat, olivat Bodø, Trondheim, Ålesund, Bergen, Stavanger, Kristiansand, Hamar, Porsgrunn, Fredrikstad ja Oslo. Raatikohtaiset eritellyt tulokset eivät kuitenkaan ole tiedossa.
Norsunluurannikon ralli 1979

Norsunluurannikon ralli 1979 (viralliselta nimeltään "11. Rallye Bandama Côte d'Ivoire") oli rallin maailmanmestaruussarjan kilpailu kaudella 1979. Kilpailu järjestettiin 9.–14. joulukuuta 1979 Abidjanissa. Kilpailu oli kauden viimeinen. Kilpailu ajettiin avoimilla tieosuuksilla, joilla oli 50 aikatarkastuspistettä. Reitin kokonaispituus oli . 57 osallistujasta kahdeksan pääsi maaliin.
Kilpailussa Waldegårdilla oli jarruputkissa ongelmia, jonka johdosta hän jahtasi kakkostilaa, jotta voittaisi ensimmäisen kuljettajien mestaruuden yhden pisteen erolla. Mercedes-Benz oli kilpailussa neljällä tehdaskuljettajalla, joilla oli tukena 35 tukikulkuneuvoa. Kilpailun voitto oli ensimmäinen automaattivaihteiselle ja V8-moottoriselle autolle.
Melodi Grand Prix 1965

Melodi Grand Prix 1965 oli Norjassa järjestetty laulukilpailu, jossa valittiin Norjan edustaja vuoden 1965 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 338 kappaletta. Niistä raati, johon kuuluivat Finn Ludt, Otto Nielsen ja Øivind Bergh, valitsi viisi finaaliin. Finaali pidettiin 13. helmikuuta Norjan yleisradioyhtiö NRK:n studiossa Oslossa. Finaalissa jokainen kappale esitettiin kahdesti, pienen ja suuren orkesterin säestyksellä ja eri esittäjien esittämänä. Poikkeuksena voittokappaleen "Karusell" molemmat versiot esitti Kirsti Sparboe, sillä toiseksi esittäjäksi tarkoitettu Wenche Myhre joutui perumaan osallistumisensa sairastumisen takia. Voittajan valitsivat katsojat postikorttiäänestyksellä. Kilpailun tuloslähetys lähetettiin 20. helmikuuta.
Melodi Grand Prix 1964

Melodi Grand Prix 1964 oli Norjassa järjestetty laulukilpailu, jossa valittiin Norjan edustaja vuoden 1964 Eurovision laulukilpailuun. Kilpailu pidettiin avoimena sävellyskilpailuna, johon lähetettiin 271 kappaletta. Niistä raati, johon kuuluivat Robert Levin, Otto Nielsen ja Turid Johansen, valitsi viisi finalistia. Finaali pidettiin 15. helmikuuta Norjan yleisradioyhtiö NRK:n studiossa Oslossa. Finaalissa jokainen kappale esitettiin kahdesti, pienen ja suuren orkesterin säestyksellä ja eri esittäjien esittämänä. Voittajan valitsi kymmenhenkinen raati, johon kuului viisi norjalaista musiikkitoimittajaa – Espen Eriksen, Karl Emil Hagelund, Erik Heyerdahl, Yngvar Holm ja Eivind Torp – sekä heidän vaimonsa. Kukin raadin jäsen antoi jokaiselle kappaleelle arvosanan välillä 1-10. Raatilaiset äänestivät anonyymisti eivätkä eritellyt raatiäänet ole näin tiedossa. Kilpailun voitti kappale "Spiral", jonka karsinnassa esittivät Elisabeth Granneman ja Arne Bendiksen. Heistä Arne Bendiksen valittiin Norjan edustajaksi kansainväliseen Eurovision laulukilpailuun.